《次韵仁近见和怀归五首》
元代·方回

轮蹄追想禁街驰，尚有君平卖卜帷。
遁世久忘三接卦，怀人空赋八哀诗。
敛华就实嗟何及，悟往知来尚可为。
归去井梧应好在，白头江令自堪悲。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。